Forslag til afgørelse fra generaladvokat Léger fremsat den 10. juni 1999. - Kommissionen for De Europæiske Fællesskaber mod Den Hellenske Republik. - Traktatbrud - Direktiv 93/43/EØF - Manglende gennemførelse inden for den fastsatte frist. - Sag C-391/98.



Samling af Afgørelser 1999 side I-07381



Generaladvokatens forslag til afgørelse

1 I denne sag har Kommissionen for De Europæiske Fællesskaber nedlagt påstand om, at det fastslås, at Den Hellenske Republik har tilsidesat sine forpligtelser i henhold til Rådets direktiv 93/43/EØF af 14. juni 1993 om levnedsmiddelhygiejne (1) (herefter »direktivet«), idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

2 I henhold til direktivets artikel 16 skulle medlemsstaterne sætte de nødvendige love og administrative bestemmelser i kraft for at efterkomme direktivet senest 30 måneder efter dets vedtagelse, dvs. den 14. december 1995. I henhold til samme bestemmelse var de forpligtet til straks at underrette Kommissionen om de bestemmelser, de vedtog.

3 Da Kommissionen ikke modtog underretning om, at direktivet var gennemført i den græske retsorden, indledte den den i EF-traktatens artikel 169 (nu artikel 226 EF) omhandlede administrative procedure.

4 Den 27. februar 1996 fremsendte Kommissionen en åbningsskrivelse til Den Hellenske Republik, hvori denne blev opfordret til at fremsætte sine bemærkninger inden for en frist på to måneder.

5 Ved skrivelse af 14. maj 1996 meddelte den græske regering, at man var i gang med at vedtage foranstaltninger til gennemførelse af direktivet.

6 Den 23. december 1996 fremsendte Kommissionen en begrundet udtalelse til den græske regering, hvori den opfordrede den til at efterkomme direktivet inden for en frist på to måneder.

7 Da denne udtalelse ikke blev besvaret, anlagde Kommissionen nærværende sag.

8 Selv om Den Hellenske Republik har nedlagt påstand om frifindelse, har den ikke bestridt det af Kommissionen anførte. Den har i sit svarskrift gjort opmærksom på, at reglerne til gennemførelse af direktivet meget snart vil blive underskrevet af de ansvarlige ministre.

9 I overensstemmelse med Domstolens praksis (2) opfordrer jeg Domstolen til at give Kommissionen medhold.

10 I henhold til procesreglementets artikel 69, stk. 2 pålægges det den tabende part at betale sagens omkostninger, hvis der er nedlagt påstand herom. Den Hellenske Republik har tabt sagen og bør derfor tilpligtes at betale sagens omkostninger i overensstemmelse med Kommissionens påstand.

Forslag til afgørelse

11 På baggrund af de forudgående betragtninger foreslår jeg følgende afgørelse:

»1) Den Hellenske Republik har tilsidesat sine forpligtelser i henhold til artikel 16 i Rådets direktiv 93/43/EØF af 14. juni 1993 om levnedsmiddelhygiejne, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

2) Den Hellenske Republik betaler sagens omkostninger.«

(1) - EFT L 175, s. 1.

(2) - Jf. f.eks. domme af 15.11.1998, henholdsvis sag C-283/97, Kommissionen mod Belgien, Sml. I, s. 6081, og sag C-386/97, Kommissionen mod Grækenland, Sml. I, s. 6127.